als_Latn dik_Latn sag_Latn
Asport – Kush mendon se lista (nuk është ende zyrtare) e të grumbulluarve për miqësoren me Moldavinë më 15 gusht mund të ketë surpriza, ta harrojë një gjë të tillë.
Burime pranë trajnerit italian të Kombëtares shqiptare por edhe nga Federata Shqiptare e Futbollit, bëjnë me dije se në ndryshim nga tri miqësoret që Shqipëria ka zhvilluar këtë vit nën drejtimin e De Biazit, ndaj moldavëve nuk do të ketë eksperimente.
Nuk do ketë emra të rinj lojtarësh, qofshin këta edhe kosovarë të natyralizuar rishtazi si shqiptarë, dhe nuk do ketë as futbollistë të rinj që pritet të debutojnë me fanellën kuqezi. Në prag të ndeshjeve zyrtare të shtatorit për kualifikimet e Botërorit 2014 (më 7 shtator luajmë ndaj Qipros në Tiranë dhe më 11 luajmë në Luzern ndaj Zvicrës), De Biazi kërkon të konsolidojë grupin, ndaj edhe përballja me Moldavinë do të shihet si testi i vërtetë i kuqezinjve.
Konfirmimet - Në këtë këndvështrim, tekniku nuk ka lënë pa grumbulluar edhe Hamdi Salihin, paçka se ky i fundit gjatë këtij muaji është tejet i impenjuar te skuadra e tij DC Junajtit në kampionatin amerikan (shto këtu edhe largësinë SHBA-Shqipëri dhe lodhjen nga udhëtimi). Kështu, referuar edhe lajmeve të marra nga faqe të ndryshme online, deri tani ftesa për ndeshjen me Moldavinë u ka shkuar 15 lojtarëve, që luajnë jashtë Shqipërisë, duke filluar me portierët Samir Ujkani e Etrit Berisha e për të vazhduar me Dallkun, Agollin, Lilën, Canën, Mavrajn, Bulkun, Hykën, Bakajn, Vilën, Roshin e deri te sulmuesit Sadiku dhe Erjon Bogdani. Ndërkohë, mbeten në pritje të ftesës Franc Veliu, Admir Teli, Mërgim Brahimi, Gjergji Muzaka, Hair Zeqiri dhe Gilman Lika. Me shumë gjasa që të gjashtë këta lojtarë do jenë pjesë e këtij grumbullimi, kjo nisur jo vetëm nga forma që kanë shfaqur por edhe mungesat për shkak dëmtimesh.
Në pikëpyetje - Sakaq në pikëpyetje të madhe janë Edgar Çani dhe Sabjen Lilaj, që të dy ende pa skuadër. Sulmuesi është larguar përfundimisht nga Polonia Varshava dhe tashmë stërvitet në një klub modest në Itali, në pritje të firmosjes së një kontrate të re për sezonin 2012-2013. Ndërsa mesfushori ka lënë përfundimisht kampionatin kroat dhe është gati të veshë fanellën e Skënderbeut (nuk është ende zyrtare kalimi i tij te korçarët). Ndërkohë, për shkak të aktivizimit të paktën në fundin e sezonit të shkuar, mbeten jashtë ekipit Ahmed Januzi dhe Edmond Kapllani, ndërsa nuk pritet të grumbullohet as këtë herë Xhevahir Sukaj, pavarësisht formës së mirë që po kalon te Sepahan, në kampionatin iranian.
Jashtë Curri dhe Vangjeli
Nuk është ende zyrtare, por me shumë mundësi as Kristi Vangjeli dhe as Debatik Curri nuk do të jenë pjesë e Kombëtares për miqësoren me Moldavinë. Që të dy lojtarët vijnë nga dëmtime serioze dhe vetëm para pak javësh i janë kthyer stërvitjes së rregullt me skuadrat e tyre, Curri te Gençerbirligi në Turqi dhe Vangjeli te Çornomorets Odesa, në Ukrainë. As i pari dhe as i dyti natyrisht nuk janë grumbulluar në asnjë ndeshje, qoftë edhe miqësore të kësaj vere nga trajnerët respektivë, ndaj kjo të bën të besosh se as De Biazi nuk do rrezikojë duke grumbulluar dy të dëmtuar, përkundrejt dy të tjerëve që mund t’i aktivizojë në këtë ndeshje
TË KONFIRMUAR
PORTIERË
Samir Ujkani (Palermo, Itali)
Etrit Berisha (Kalmar, Suedi)
MBROJTËS
Armend Dallku (V.Poltava, Ukrainë)
Ansi Agolli (Karabak, Azerbajxhan)
Andi Lila (PAS Janina, Greqi)
Lorik Cana (Lacio, Itali)
Mërgim Mavraj (G.Furth, Gjermani)
MESFUSHORË
Ervin Bulku (Sepahan, Iran)
Jahmir Hyka (Luzern, Zvicër)
Elis Bakaj (Ç.Odesa, Ukrainë)
Emiljano Vila (PAS Janina, Greqi)
Odise Roshi (Këln, Gjermani)
SULMUES
Erjon Bogdani (Siena, Itali)
Armando Sadiku (Lugano, Zvicër)
Hamdi Salihi (DC Junajtid, SHBA)
NË PRITJE TË FTESËS
Franc Veliu (Flamurtari)
Admir Teli (Karabak, Azerbajxhan)
Mërgim Brahimi (Grashopers. Zvicër)
Gjergji Muzaka (Skënderbeu)
Gilman Lika (SK Tirana)
Hair Zeqiri (Rizespor, Turqi)
/Panorama/
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn deu_Latn fij_Latn als_Latn als_Latn scn_Latn kab_Latn als_Latn glg_Latn als_Latn sna_Latn ban_Latn grn_Latn crh_Latn oci_Latn dik_Latn als_Latn bam_Latn als_Latn hau_Latn als_Latn umb_Latn dyu_Latn als_Latn als_Latn swe_Latn als_Latn vec_Latn eng_Latn